Vermeende polisiemoordenaar in hof(Foto bloot ter illustrasie: Unsplash) ŉ Vermeende polisiemoordenaar het Maandag vlugtig in die Mthatha-landdroshof in die Oos-Kaap op aanklagte van moord en roof verskyn. Khuselo Mkhangeli word saam met sy vermeende medepligtiges daarvan beskuldig dat hulle sers. Mphakameli Mazinywana (49) op 18 Junie verlede jaar by sy huis in die Old Payne-nedersetting doodgeskiet en van sy dienspistool beroof het. Die saak is tot Donderdag uitgestel wanneer Mkhangeli saam met Ayanda Tutu en Siyanda Sonamzi in die hof sal verskyn. Tutu en Sonamzi is op 10 Julie verlede jaar vasgetrek nadat die Valke ŉ operasie by die Motherwell-nedersetting uitgevoer en op twee pistole beslag gelê het. Een van dié pistole is vermoedelik gebruik om die moord te pleeg. Die verdagtes is gevolglik vir die besit van ongelisensieerde vuurwapens in hegtenis geneem. ŉ Verdere ondersoek het Mkhangeli ook met die saak verbind. Hy is op 18 Januarie vanjaar opgespoor en in hegtenis geneem. Hy word ook met ŉ roofsaak in die Thabazimbi-omgewing verbind, waarvoor hy vroeër reeds in hegtenis geneem is. Lt.kol. Philani Nkwalase, woordvoerder vir die Valke, sê ŉ derde verdagte wat in verband met die moord gesoek word, is in dié stadium nog op vrye voet. Die verdagtes wat in aanhouding is, sal by hul volgende hofverskyning om borgtog kan aansoek doen.